3 కోట్ల మంది విద్యార్థులకు ఉచిత వైఫై!
- సర్కారు ముందు రిలయన్స్‌ జియో ప్రతిపాదన
న్యూఢిల్లీ: దేశీయ టెలికాం సంచలనం రిలయన్స్‌ జియో వీలైనంత గరిష్ట స్థాయిలో తన విస్తృతిని పెంచుకోవాలని యోచిస్తోంది. ఇందులో భాగంగా సంస్థ ఇటీవలే తక్కువ ఆదాయ వర్గాల వారికి దగ్గరయ్యేందుకు గాను 4జీ ఆధారిత ఫీచర్‌ ఫోన్‌ను అందుబాటులోకి తెచ్చిన విషయం విదితమే. తాజాగా ఆ సంస్థ విద్యార్థి లోకాన్ని టార్గెట్‌గా చేసుకొని యువతలో విస్తరించాలని యోచిస్తున్నట్టుగా వార్తలొస్తున్నాయి. ఇందులో భాగంగా ఆ సంస్థ దేశ వ్యాప్తంగా దాదాపు మూడు కోట్ల మంది విద్యార్థులకు ఉచితంగా వై-ఫై సేవలను దగ్గర చేయాలని యోచిస్తోంది. దీనికి సంబంధించి రిలయన్స్‌ జియో సంస్థ ఇప్పటికే మానవ వనరుల అభివృద్ధి మంత్రిత్వ శాఖకు (హెచ్‌ఆర్‌డీ) ఒక ప్రతిపాదన పంపినట్టుగా హిందుస్థాన్‌ టైమ్స్‌ పత్రిక తన కథనంలో పేర్కొంది. దేశ వ్యాప్తంగా దాదాపు 38,000 కళాశాలల్లో వై-ఫై సేవలను అందుబాటులోకి తేవాలని యోచిస్తున్నట్టుగా సంస్థ సర్కారు వర్గాలకు తెలియ జేసింది. అయితే ఈ సేవలను ఉచితంగానే అందించేందుకు రిలయన్స్‌ జియో సంస్థ ముందుకు వచ్చినప్పటికీ.. ఇతర పోటీ సంస్థలకు కూడా తగిన అవకాశం కల్పించకుండా తాము అంబానీ సంస్థ ప్రతిపాదనకు జైకొట్టే ఆలోచనలో లేమని ప్రభుత్వ వర్గాలకు చెందిన అధికారులు చెబుతున్నారు. ఈ విషయంలో మరింత పారదర్శకత కోసం టెండర్లను పిలవనున్నట్టుగా అధికారులు చెబుతున్నట్టు సమాచారం.
మీ స్నేహితులకు రికమెండ్ చెయ్యండి